11. klase

4. modulis: Uzplaukums digitālajā vidē

Tēma: Attīstība digitālajā pasaulē

3. nodarbība – Digitālā vide un pilsoniskums nākotnes sabiedrībā

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* ka nozīmīgākās savstarpējās attiecības veidojas klātienē;
* kas raksturo labu digitālo pilsoni, t.sk. cieņpilnas un uzticīgas attiecības;
* kādā mērā digitālā vide ietekmē mani un kā es varu ietekmēt digitālo vidi;
* ka pastāv risks apklusināt savu sirdsapziņu internetā;
* kā digitālā vide veicina savstarpējo cieņu un sociālo taisnīgumu vai nevienlīdzību;
* kādas iniciatīvas pastāv pasaulē, lai uzlabotu interneta vidi.

***Skolēnam pilnveidojas morālais ieradums***

* kritiski izvērtēt sevi kā digitālu pilsoni;
* rīkoties aktīvi, solidāri, līdzcietīgi un atbildīgi internetā;
* kritiski izvērtēt un formulēt problēmas, kas rodas interneta vidē;
* iesaistīties atbildīgi un ar pašiniciatīvu šo problēmu risināšanā.

**Lielie jautājumi:**

1. *Kas raksturo labu digitālo pilsoni?*
2. *Kā digitālā vide veicina sociālo taisnīgumu vai nevienlīdzību?*

***Ziņa skolēnam:***

* Digitālo vidi veido digitālais pilsonis - cilvēks pats ar visām savām vājībām un pozitīvajām īpašībām.
* Digitālās vides nozīme nākotnes sabiedrībā ir atvērts jautājums.

**Atslēgvārdi:** Digitālais pilsonis, sociālais taisnīgums tiešsaistē, problēmu risināšana internetā.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Kultūra, cilvēka cieņa | Taisnība, uzticība |
| Tikumi | Solidaritāte, taisnīgums, līdzcietība, atbildība, centība | Līdzdalīgums, pašiniciatīva, kritiska spriestspēja, cieņa, empātija, atvērtība jaunajam |

**Mācību materiāli:**

* *PowerPoint* prezentācija (nosaukums)
* 1. materiāls: darba lapa ‘Dzīve digitālā sabiedrībā’.

Mācību aktivitātes

[Nodarbības pavediens. Ievads: “Coca-Cola Avatar”; 1. aktivitāte: Digitālais pilsonis; 2. aktivitāte: Par sociālo taisnīgumu un internetu; Refleksija par rīcības plānu]

**Ievads. “Coca-Cola Avatar” (ieteicamais laiks 3 min.)**

**[2. slaids]** Skolotājs piedāvā skatīties īsu reklāmas filmiņu “Coca-Cola Avatar”. Ilgums – 1 minūte.

<https://www.youtube.com/watch?v=Kwke0LNardc>

Filmas vēstījums - Nozīmīgākās savstarpējās attiecības veidojas klātienē.

Skolotājs mudina skolēnus izteikties par filmiņu:

* Kā varētu izteikt vārdos galveno ziņu, ko video vēlas pasniegt?
* Vai piekrīti video vēstījumam? Kāpēc?

**1. aktivitāte. Digitālais pilsonis (15 min.)**

**[3. slaids]** Skolotājs ievada nodarbības tēmu: “Šodien runāsim par digitālo pilsonību. Sākumā aplūkosim to, kas raksturo ‘ideālu’ digitālo pilsoni”. Skolotājs rāda ekrānā digitālā pilsoņa raksturojumu:

**[4. slaids]** Kas ir digitālais pilsonis? Digitālais pilsonis…

* spēj aktīvi, pozitīvi un atbildīgi iesaistīties tiešsaistes un bezsaistes tehnoloģijās. kopienās, t. i., vietējā kopienā, valstī vai globālā mērogā;
* prot izmantot mūsdienu rīkus, lai radītu, patērētu, kopīgotu un socializētos, spēlētos, pētītu, mācītos (visa mūža garumā), sazinātos un produktīvi strādātu;
* spēj reaģēt uz jauniem un ikdienas izaicinājumiem, kas saistīti ar mācīšanos, darbu, nodarbinātību, brīvā laika pavadīšanu, iekļaušanos un līdzdalību sabiedrībā, ievērojot cilvēktiesības, starpkultūru atšķirības un ilgtspējību;
* ir iesaistīts sociālajos tīklos, spēj pārvarēt stresu, ir apzinīgs, dod nozīmīgu ieguldījumu sabiedrībā un viņam piemīt jēgas un mērķa izjūta.

Skolotājs lūdz skolēniem: “Izvērtē sevi 10 baļļu skalā par katru no šiem aspektiem un dalies pāros ar klases biedru”. Skolēni individuāli izvērtē sevi [*skalas piemērs: 1= Es nemaz tāds neesmu; 5 = es daļēji esmu, daļēji tāds neesmu; 10 = Es pilnīgi esmu tāds*] un pamato savu vērtējumu (2 minūtes). Ja ir laiks, skolēni strādā pāros, stāstot viens otram klases biedram savu pašvērtējumu un tā pamatojumu. (5 minūtes).

Komentāri no kolēģiem

Varbūt jāņem vērā, ka termins ‘digitālais pilsonis’ un tā apraksts ir diezgan formāls, kas varētu skolēnus distancēt no identificēšanās ar šo terminu … Daudziem skolēniem nav apziņa, ka viņi var būt daļa no kaut kā valstiskā vai pasaules mērogā

**[5. slaids]**  *Skolotājs piedāvā digitālā pilsoniskuma pretpiemēru:* Skolotājs stāsta:“Digitālā pasaule ir arī vidē, kurā var notikt noziegumi un cilvēku ekspluatācija”. Tālāk skolotājs stāsta nereālu piemēru no filmas “Untraceable” (Neizsekojamais): IT speciālists un slepkava savā neizsekojamā tīmekļa vietnē ievieto video ar savu vēl dzīvo nākamo upuri, kura liktenis ir atstāts sabiedrības rokās: upuris pieslēgts pie indēšanas mašīnas, un jo vairāk apmeklējumu saņem slepkava vietne, jo ātrāk inde iet upura ķermenī un jo ātrāk tas mirst. Uzklikšķinot uz saiti, ar savu ziņkārību cilvēki paši nogalina upuri pamazām... [*Filmas treilers atrodams šeit:* [*https://www.youtube.com/watch?v=oIqnESZW0qc*](https://www.youtube.com/watch?v=oIqnESZW0qc)*]*

Pēc stāstījuma skolotājs var uzdot uzvedinošos jautājumus klasei:

* Kādi netikumi parādās šajā stāstījumā? (gan no slepkava, gan no sabiedrības) [*skolotājam: piemēram, cietsirdība, vardarbība; ziņkārība, nesavaldība, bezatbildība*…]
* Cik lielā mērā ziņkārība pārmāca mūsu empātiju?
* Vai pastāv risks ‘pazust’, apklusināt savu sirdsapziņu internetā, ar domu, ka tas esot tikai izklaide?

**2. aktivitāte. Par sociālo taisnīgumu un internetu**

**[6. slaids]** Skolotājs aicina skolēnus domāt kopā par šādu jautājumu: *Kādā mērā digitālā vide ietekmē mani un kāda mērā es ietekmēju digitālo vidi?*

**[7. slaids]** 1. solis (A). Sakumā skolēni skatās treileru no dokumentālās filmas ‘The social dilemma’, kurā īsi raksturots, kā digitālā vide ietekmē katru no mums. <https://www.youtube.com/watch?v=uaaC57tcci0>

Neliels treilera apraksts: “Mēs tvitojam, mēs liekam like un dalāmies, bet kādas ir sekas mūsu pieaugošajai atkarībai no sociālajiem medijiem? Tā kā digitālās platformas aizvien vairāk kļūst par galveno līdzekli, lai uzturētu saikni, Silikona ielejas pārstāvji atklāj, kā sociālie mediji pārprogrammē civilizāciju, atklājot, kas slēpjas ekrāna otrā pusē.”

Skolotājs veido īsu diskusiju ar visu klasi:

* Vai kaut kas jūs pārsteidza šajā īsajā video?
* Vai piekrīti video vēstījumam?

Komentāri no kolēģiem;

Varbūt ir vērts padomāt par iespēju noskatīties visu filmu (kā brīvprātīgs mājas darbs)? Tā ir pieejama Netflix un piemēram šeit <https://vimeo.com/462049229>

**[8. slaids]** 2. solis (B). Skolotājs uzdod klasei jautājumu: “Bet vai un kā mēs varam ietekmēt digitālo vidi?”

Atkarībā no skolēnu atbildēm, var rādīt ekrānā iniciatīvu ‘Digitālā pārveide’. Skolotājs palīdz skolēniem apzināties projektu “***Digitālā pārveide”,*** kurā notiek vispārīgi pūliņi Eiropas līmenī: Informācija ir šajā saitē (arī pieejama prezentācijā):

<https://www.europarl.europa.eu/news/lv/headlines/society/20210414STO02010/digitala-parveide-nozime-ieguvumi-un-es-politika>

Šī raksta sākumā ir video (2’) ar Latviešu subtitriem, un pēc tam piedāvāta ‘digitālās pārveides’ definīcija:

*Kas ir digitālā pārveide? Digitālā pārveide ir digitālo tehnoloģiju integrācija uzņēmumos un tehnoloģiju ietekme uz sabiedrību. Tā izmanto digitālās platformas, lietisko internetu, mākoņdatošanu un mākslīgo intelektu. Tehnoloģijas varētu palīdzēt samazināt piesārņojošās emisijas un atkritumus, uzlabot telekomunikāciju un veselības aprūpi, kā arī pārveidot cilvēku dzīvi.*

Skolotājs aicina skolēniem izteikties:

* Vai skolēni zina citus pozitīvus piemērus?

Šāds jautājums varētu sekmēt skolēnu pašiniciatīvu, atvērtība jaunajam

**[9. slaids]** Ko es varu darīt?

Skolotājs sākumā aicina skolēniem domāt pie sevis un tad skaļā balsī pateikt problēmas, kas saistītas ar digitālo pasauli, un ko vajadzētu risināt:

*Kādas problēmas viņi vēlētos, lai digitālajai pasaulei nebūtu?*

Šāda diskusija var palīdzēt skolēniem aizdomāties par solidaritāti, taisnīgumu, līdzcietību…)

Tad skolotājs mudina skolēniem padomāt 3 soļos:

1) Izvēlies kādu no minētajām problēmām, kas Tev pašlaik ir aktuālāka, un ko tu vēlētos risināt!”

Skolēni skaidri formulē sasniedzamo mērķi vienā rindiņā savā dienas grāmatā

Skolotājs mudina skolēnus domāt tālāk:

“Un tagad apraksti:

2) Kādi ir iekšējie vai ārējie šķēršļi, kas pašlaik kavē šo problēmu risināt? (skolēni formulē 2-3 šķēršļus).

3) Kā Tu sasniegsi savu mērķi? Ko, kā un kad Tu to darīsi, lai tos pārvarētu? (skolēni formulē rīcības plānu).

(*Skolotājam*: piemēram – problēma (1. solis) varētu būt vientulība, izolācija; šķērsli (2. solis): atkarība no spēlēm; ieinteresētības trūkums; risinājumi (3. solis) – ierobežot telefona izmantošanu; iesaistīties sporta aktivitātēs, amatiermākslas kolektīvā…

Šis aktivitātes beigās veidojas rīcības plāns – ko darīt, lai sasniegtu savu mērķi un uzlabotu digitālo pasauli!

Komentāri no kolēģiem

Varbūt varētu piedāvāt bērniem novērtēt arī savu ieguldījumu skolas digitālajā vidē, proti viņi varētu popularizēt skolas vārdu, piedaloties sacensībās un vēlāk digitālajā vidē dalīties ar iespaidiem un kādām fotogrāfijām (kā piemērs).

**Refleksija**

**[10. slaids]** Skolēni individuāli domā:

* Kādi tikumi ir vajadzīgi, lai īstenotu šo rīcības plānu? (Piemēram: pašiniciatīva, centība, atbildība)
* Kurus no tiem man pašam vajadzēs attīstīt?
* Ko es varu darīt ikdienā, lai attīstītu šos tikumus mērķtiecīgi?

Viņi veido īsu ierakstu savā kladē, atbildot uz šiem jautājumiem.

Komentāri no kolēģiem

Ieteiktu arī pēc nodarbības jautāt, lai katrs novērtē sevi vēlreiz 10 ballu skalā, padomāt kāpēc skaitlis atšķiras vai tieši neatšķiras ar sākotnējo vērtējumu (no 4. slaidā).

Ieteiktu sevi vērtēt 10 ballu skalā gan sākumā, gan stundas beigās. Veidot dialogu par šo skaitļu sakritību vai atšķirību

Citi materiāli

Komentāri no kolēģiem

Tēma ir izvēlēta ļoti labi. Tā ir aktuāla un saistoša jauniešiem, kuri izmanot sociālos tīklus.

Manuprāt ir superīgi, ka nodarbība nav monotona un skolēniem ir iespēja, gan apskatīt vizuālus materiālus, gan diskutēt savā starpā.

Labi ir tas, ka tiek izmantoti video klipi, kas pastāsta par problēmām, ar ko jaunieši saskarās. Tas viņiem būs daudz vieglāk uztverams, nekā teksta lasīšana. Labi ir tas, ka var par to diskutēt, jo dažiem jauniešiem ir grūti runāt par viņu problēmām, un tādā veidā viņiem šis palīdz saprast, ka viņi nav vieni, tie var diskutēt ar klasesbiedriem un kopā apkarot problēmu.

Pievienotie videomateriāli padara stundas tēmu daudz interesantāku, kā arī var raisīt diskusijas. Arī ir liels uzsvars uz skolēnu pašvērtēšanu. Arī jautājumi, kas tiek uzdoti tēmas laikā ir aktuāli un domas raisoši.